Ir-Regolament tal-Kummissjoni (KE) Nru 2200/2001
tas-17 t' Ottubru 2001
dwar awtorizzazzjonijiet provviżorji dwar l-addittivi fl-għalf
(Test b' rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Filwaqt li kkunsidrat it-Trattat li jistabbilixxi l-Komunità Ewropea
Filwaqt li kkunsidrat id-Direttiva tal-Kunsill 70/524/KEE tat-23 ta' Novembru 1970 dwar l-addittivi fl-għalf [1], kif l-aħħar emendata bid-Direttiva tal-Parlament Ewropew u tal-Kunsill 2001/46/KE [2], u partikolarment l-Artikoli 3, 9e u 9i tagħha,
Billi:
(1) L-Artikoli 9e(1) u 9i(1) tad-Direttiva jipprovdu li awtorizzazzjoni provviżorja ta' addittiv ġdid jew użu ġdid ta' addittiv tista' tingħata għal terminu speċifiku.
(2) L-Artikolu 4 tad-Direttiva jwaqqaf il-proċedura għal tali awtorizzazzjoni.
(3) L-awtorizzazzjonijiet provviżorji kurrenti ta' ħafna addittivi jiskadu fit-30 ta' Settembru 2001, u huwa xieraq li dawn jiġu estiżi sal-massimu permess taħt id-Direttiva 70/524/KEE, li huwa sar-raba' anniversarju ta' l-awtorizzazzjoni provviżorja inizzjali fil-każ ta' sustanzi awtorizzati provviżorjament skond l-Artikolu 9e(1) tad-Direttiva 70/524/KEE, u sal-ħames anniversarju fil-każijiet inklużi fl-Anness II tad-Direttiva 70/524/KEE qabel l-1 t' April 1998.
(4) L-awtorizzazzjonijiet provviżorji taħt dan ir-Regolament jingħata għal terminu speċifiku, iżda mingħajr preġudizzju għall-possibbiltà li jistgħu jiġu rtirati fi kwalunkwe ħin skond l-Artikoli 9m u 11 tad-Direttiva.
(5) Barra minn hekk, l-awtorizzazzjonijiet għall-użu ta' l-antibjotiċi bħala addittivi fl-għalf bħalissa qiegħdin jiġu rivisitati fid-dawl ta' tħassib kbir marbut ma' l-effett potenzjali ta' l-użu ta' l-antibjotiċi bħala għalf fuq l-effetti ta' l-antibjotiċi għall-użu terapewtiku fil-bniedem, ħsieb rifless fil-fatt li r-Renju ta' l-Isvezja pprojbixxa l-użu fit-territjorju tiegħu ta' l-antibjotiċi kollha bħala addittivi fl-għalf, a bażi ta' l-Artikolu 11 tad-Direttiva, u fid-dawl ta' l-opinjonijiet addottati fit-28 ta' Mejju 1999 u fl-10 u fil-11 ta' Mejju 2001 mill-Kumitat tal-Ġestjoni Xjentifiku dwar ir-reżistenza antimikrobjali.
(6) L-estensjoni tat-terminu ta' l-awtorizzazzjonijiet provviżorji għandha titqies bħala miżura purament amministrattiva li ma tinvolvi l-ebda evalwazzjoni ġdida ta' l-addittivi konċernati.
(7) Biex ikunu jistgħu jinqraw u jkunu koerenti, id-disposizzjonijiet kollha dwar l-awtorizzazzjonijiet dwar addittivi fl-għalf, li għalihom it-terminu ma jistax jaqbeż l-erba' jew ħames snin, huma konsolidati f'dan ir-Regolament.
(8) Dan ir-Regolament tal-Kummissjoni jissostitwixxi r-Regolament tal-Kummissjoni (KE) Nru 2697/2000 tas-27 ta' Novembru 2000 dwar l-awtorizzazzjonijiet provviżorji ta' l-addittivi fl-għalf [3]; għalhekk huwa meħtieġ li r-Regolament (KE) Nru 2697/2000 jiġi mħassar.
(9) L-awtorizzazzjonijiet provviżorji għal ħafna addittivi jiskadu fit-30 ta' Settembru 2001; għalhekk huwa meħtieġ li dan ir-Regolament jiġi applikat mill-1 ta' Ottubru 2001.
(10) Il-miżuri previsti f'dan ir-Regolament huma skond l-opinjoni tal-Kumitat Permanenti dwar l-Għalf.
ADOTTAT DAN IR-REGOLAMENT:
Artikolu 1
L-addittivi msemmija fl-Anness ta' dan ir-Regolament huma awtorizzati provviżorjament skond id-Direttiva 70/524/KEE taħt il-kondizzjonijiet stabbiliti f'dan l-Anness
Ir-Regolament (KE) Nru 2697/2000 huwa b'dan imħassar.
Artikolu 2
Dan ir-Regolament jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jgħodd mill-1 ta' Ottubru 2001.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Ottubru 2001.